รายย่อย IFEC จี้ “เม้ง” สางปมตั้งบอร์ด ก่อนเข้าข่ายถูกเพิกถอน    
รายย่อย IFEC จี้ “เม้ง” สางปมตั้งบอร์ด-บอร์ดตรวจสอบ ก่อนเข้าข่ายถูกเพิกถอน เดดไลน์ 31 ส.ค.นี้    
26 ก.ค. 2560

นายจักกริช ประชุม ทนายความตัวแทนผู้ถือหุ้นรายย่อยของ บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC เปิดเผยว่า ผู้ถือหุ้นรายย่อยไอเฟคได้ทำหนังสือถึงนายวิชัย ถาวรวัฒนยงค์ ประธานกรรมการบริษัท IFEC เพื่อขอให้ชี้แจงเรื่องการแต่งตั้งคณะกรรมการ คณะกรรมการตรวจสอบ และเลขานุการบริษัท เพื่อเปิดเผยผ่านระบบสารสนเทศของตลาดหลักทรัพย์แห่งประเทศไทย(ตลท.)
เนื่องจาก ตลท.ระบุว่าหาก IFEC ยังไม่สามารถแต่งตั้งกรรมการตรวจสอบได้ครบถ้วนตามข้อกำหนดภายใน 3 เดือนนับจากวันขึ้นเครื่องหมาย SP หรือภายในวันที่ 31 ส.ค.60 ตลท.จะประกาศให้ IFEC เข้าข่ายอาจถูกเพิกถอน
นอกจากนี้ ผู้ถือหุ้นรายย่อยยังเรียกร้อง นายวิชัยทำหนังสือถึง ตลท.เพื่อขอผ่อนผันไม่ให้ IFEC เข้าเกณฑ์ถูกพิจารณาเพิกถอนหลักทรัพย์  (NPG) จากปัญหาที่เกิดขึ้นกรณีที่กรมพัฒนาธุรกิจการค้ากระทรวงพาณิชย์ไม่รับจดทะเบียนกรรมการชุดใหม่ของ IFEC ทำให้กรรมการ และกรรมการตรวจสอบที่บริษัทประกาศแต่งตั้งเมื่อวันที่ 1 มิ.ย.60 ส่อว่าจะเป็นโมฆะ
“หากไม่มีการดำเนินการใดๆ จะสร้างความเสียความเสียหายให้กับนักลงทุนรายย่อยอย่างร้ายแรง ดังนั้นเรื่องดังกล่าวจึงถือเป็นภารกิจที่สำคัญของนายวิชัย ในฐานะประธาน IFEC ต้องเร่งดำเนินการเพื่อปกป้องบริษัทและผู้ถือหุ้นทุกคน”ทนายความตัวแทนผู้ถือหุ้นรายย่อย IFEC ระบุ